Leonardo DiCaprio

Biografi

DiCaprio ble født i Los Angeles i California og er sønn av George DiCaprio, en halvt italiensk, halvt tysk distributør av tegneserier, og Irmelin Idenbirkin, en tidligere advokatsekretær født i Tyskland. Foreldrene ble skilt da han var ett år gammel. Han vokste opp i Echo Park i Los Angeles.
Fem år gammel opptrådte DiCaprio i TV-serien Romper Room, men ble sparket for dårlig oppførsel.
Han gikk på John Marshall High School i Los Angeles.

1990–1996: Første roller

DiCaprios skuespillerkarriere startet i 1990 da han fikk rollen som «Garry Buckman» i TV-versjonen av filmsuksessen Parenthood, der han møtte bestevennen Tobey Maguire mens han spilte inn en av episodene. Samme år spilte DiCaprio i såpeoperaen Santa Barbara i rollen som «Mason Capwell». Fra 1991 til 1992 hadde han rollen som «Luke Brower», en hjemløs gutt, i Growing Pains.
DiCaprio er imidlertid best kjent for sine roller i spillefilmer. Han debuterte som «Josh» i Critters 3 (1991), en film som ble utgitt på video.
To år senere kom gjennombruddet med rollen som den misbrukte «Toby Wolff» i Et gutteliv! (1993) mot Robert De Niro og Ellen Barkin. Filmen fikk New York Film Critics og Det Nasjonale Forbund for filmkritikker til å gjøre ham nummer 2 for beste støttende skuespiller. Samme år spilte han rollen som handikappet gutt i Hva er i veien med Gilbert Grape? (1993). Han hadde rollen som Arnie Grape, og hans motspiller Johnny Depp spilte Gilbert Grape. Filmens originaltittel er «Whats Eating Gilbert Grape?». Den rollen ga ham en Oscar-nominasjon for beste skuespiller i en birolle.
Svart-hvitt-filmen Don's Plum, et lavbudsjett-drama med DiCaprio og noen av vennene hans (inkludert Tobey Maguire), ble filmet mellom 1995 og 1996. Utgivelsen ble senere forsøkt stoppet i USA og Canada av DiCaprio og Maguire, som argumenterte med at de hadde aldri ment å lage den som en film. Den fikk dog sin premiere 10. februar 2001 i Berlin i Tyskland.
I 1996 spilte også DiCaprio hovedrollen i Romeo + Juliet, en moderne versjon av Shakespeares teaterstykke, regissert av den australske regissøren Baz Luhrmann. Til sammen har DiCaprio spilt i 25 filmer.

1997–2006: Gjennombrudd med Titanic

Overgangen fra «stjerne» til «superstjerne» kom da DiCaprio spilte Jack Dawson Titanic (1997) mot Kate Winslet, hvor de to deler tiden i kjempebåten Titanics siste timer. Filmen er basert på den sanne historien om båten som sank. Den ble den største filmsuksessen noensinne da den satte omsetningsrekord og mottok like mange Oscar som Ben-Hur (1959) i sin tid fikk, men DiCaprio selv var ikke nominert.
På 2000-tallet har DiCaprio blitt kjent for å kun jobbe for kommersielt store regissører.
I 2002 spilte DiCaprio hovedrollen i to filmer; Catch Me If You Can, der han spiller en svindler som forsøker å rømme fra en FBI-agent, spilt av. Tom Hanks. Filmen ble regissert av Steven Spielberg). Han spilte også i Gangs of New York mot Daniel Day-Lewis, som ble regissert av Martin Scorsese). Her spiller han en ung, foreldreløs mann som jakter på farens morder. Begge filmene ble veldig godt mottatt av kritikerne. I 2004 spilte DiCaprio i en ny Scorsese-film The Aviator, hvor han portretterte den eksentriske filmregissøren Howard Hughes. Her fikk han hjelp av skuespillerkollega Terry Moore til å samle kunnskap om Hughes, ettersom Moore var gift med Hughes.
DiCaprio har fortsatt sitt samarbeide med Scorsese, og enkelte har kalt ham «Scorceses nye De Niro». I 2006 kom filmen The Departed – også regissert av Scorsese og hvor han spiller mot blant andre Matt Damon og Jack Nicholson, og som fikk god mottakelse av både publikum og presse. DiCaprio spiller en politimann som går undercover i mafiaen. I 2006 kom også Blood Diamond, hvor han spiller en smugler som drømmer om å få dra hjem. DiCaprio ble nominert til en Oscar for rollen.

2007–idag: Oscar-seier

I 2008 spilte DiCaprio i en ny storfilm, denne gang regissert av Sam Mendes, nemlig Revolutionary Road, en film basert på boken til Richard Yates med samme navn. Som i Titanic var hans kvinnelige hovedmotspiller Kate Winslet. De to spiller et kranglende ektepar som tar kranglene til stadig nye høyder. Han spilte også en CIA-agent som prøver å fange en terrorist i blockbusteren Body of Lies mot Russell Crowe, regissert av Ridley Scott.
2010 står nok som et av DiCaprios hittil største år kommersielt sett, da han spilte i to nye blockbustere: Shutter Island (nok en Scorsese-regissert film, hvor DiCaprio spiller en politimann som etterforsker forsvinningen av en morder) og Inception, hvor Christopher Nolan stod for regien. Her spiller han en tyv som er bannlyst fra hjemlandet, i en verden hvor det går an å stjele fra og plante drømmer i hodene på folk. DiCaprio ble ikke Oscar-nominert for noen av filmene, men fikk masse strålende kritikk fra et samlet pressekorps for sin innsats i begge filmene. Inception håvet dessuten inn fire Oscars for andre bedrifter som ble gjort i filmen.
I 2011 spilte han J. Edgar Hoover i J. Edgar, en rolletolkning han ble nominert til en Golden Globe for. Han ble nominert til to Oscar-priser for arbeidet med komedien The Wolf of Wall Street (2014). DiCaprio vant Oscar for beste mannlige hovedrolle for rolleskildringen i The Revenant (2015).